hæmorragiske febersygdomme
Hæmorragiske febersygdomme, visse virussygdomme med mere eller mindre udpræget tendens til blødning, bl.a. denguefeber, Lassafeber, gul feber og infektion med Ebola- og Marburg-virus (se filovirus) samt Hantavirus.
Ved særlig alvorlig infektion indtræder der forstyrrelser i blodets koagulation, hvilket medfører punktformede hudblødninger (petekkier) og indre blødninger samt blødning fra øjne, næse, mund, tarm, urinblære og vagina. Blødningerne optræder i slutningen af første sygdomsuge, og i de mest udtalte tilfælde dør de fleste af de syge af kredsløbschok i anden sygdomsuge.